Author: MZSR

Predkladacia správa

 Ministerstvo zdravotníctva Slovenskej republiky predkladá v súlade s uznesením vlády Slovenskej republiky č. 1286 z 27. novembra 2002 k správe o stave prístupových rokovaní Slovenskej republiky s Európskou úniou a nosných úlohách z hľadiska plnenia negociačných záväzkov Slovenskej republiky na rokovanie vlády Slovenskej republiky nové znenie návrhu zákona, ktorým sa mení dopĺňa zákon Národnej rady Slovenskej republiky č. 277/1994 Z. z. o zdravotnej starostlivosti  v znení neskorších predpisov a o zmene a doplnení niektorých zákonov. 
Účelom predloženého návrhu zákona je dokončenie procesu aproximácie práva Európskej únie v oblasti uznávania odborných kvalifikácii. Z tohto dôvodu bolo potrebné novelizovať naraz niekoľko zákonov: zákon Národnej rady Slovenskej republiky  č. 277/1994 Z. z. o zdravotnej starostlivosti v znení neskorších predpisov, zákon č. 477/2002 Z. z. o uznávaní odborných kvalifikácii a o doplnení zákona Národnej rady Slovenskej republiky č. 145/1995 Z. z.  o správnych poplatkoch v znení neskorších predpisov, zákon č. 216/2002 Z. z. o povolaní lekárnika, o Slovenskej lekárnickej komore a o doplnení zákona č. 140/1998 Z. z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame v znení neskorších predpisov, zákon č.  219/2002 Z. z. o povolaní lekára, o Slovenskej lekárskej komore, o povolaní zubného lekára, o Slovenskej komore zubných lekárov a o zmene a doplnení niektorých zákonov a zákon č. 311/2002 Z. z. o povolaní sestry, o povolaní pôrodnej asistentky, o Slovenskej komore sestier a pôrodných asistentiek a o zmene a doplnení zákona Slovenskej národnej rady  č. 14/1992 Zb. o Slovenskej komore stredných zdravotníckych pracovníkov a o Slovenskej komore zubných technikov.  V uvedenom návrhu zákona sú premietnuté záväzky vyplývajúce  z transpozície  smerníc Európskej únie o vzájomnom uznávaní odborných kvalifikácii  a konceptu prístupovej zmluvy Slovenskej republiky k Európskej únii týkajúcej sa tejto oblasti. 

Návrh zákona je čiastočne kompatibilný s odporúčaniami príslušnej kapitoly v Bielej knihe Komisie Európskeho spoločenstva. Úplná kompatibilita sa dosiahne až po novelizácii: 

a) nariadenia vlády Slovenskej republiky č. 156/2002 Z. z. o odbornej spôsobilosti pracovníkov v zdravotníctve, v ktorom je potrebné vypustiť ustanovenia o nástupnej odbornej praxi, 
b)  nariadenia vlády Slovenskej republiky č. 157/2002 Z. z. o ďalšom vzdelávaní pracovníkov v zdravotníctve, v ktorom je potrebné upraviť dĺžky trvania špecializačnej prípravy,
c)  zákona č. 131/2002 Z. z. o vysokých školách  a  o zmene a doplnení niektorých zákonov v znení neskorších predpisov, v ktorom je nevyhnutné
- odlíšiť akademický titul všeobecného lekára od akademického titulu zubného lekára (MUDr./MDDr.) a súčasne upraviť aj obsah vysokoškolského štúdia zubného lekárstva v súlade s požiadavkami EÚ (zmena pomeru teoretickej a praktickej výuky) tak, aby v čase vstupu SR do EÚ už boli prví študenti vzdelávaní podľa požiadaviek EÚ,
- zaviazať vysoké školy, ktoré zabezpečujú vzdelávanie zdravotníckych pracovníkov v regulovaných povolaniach, aby pri určovaní obsahu štúdia akceptovali minimálne požiadavky na vzdelanie, ktoré budú do slovenského právneho poriadku premietnuté v súlade so smernicami EÚ.

Návrhy predpisov uvedené v bodoch a) a b) je možné predložiť až po prijatí predloženého návrhu zákona, keďže naň nadväzujú a na ich príprave Ministerstvo zdravotníctva Slovenskej republiky v súčasnom období už pracuje. Ministerstvo školstva Slovenskej republiky na rokovaní na úrovni ministrov dňa 13. januára 2003 prevzalo zodpovednosť a zaviazalo sa, že  problémy uvedené  v bode c) upraví v pripravovanej novele zákona o vysokých školách.   

	Návrh zákona  bol predložený do skráteného medzirezortného pripomienkového konania 37 pripomienkujúcim subjektom v termíne od 21. 1. 2003 do 29. 1. 2003. Pripomienky vôbec nezaslali Ministerstvo školstva SR, Ministerstvo hospodárstva SR, Najvyšší súd SR, Najvyšší kontrolný úrad SR, Zbor väzenskej a justičnej stráže,  Slovenská lekárska komora a Slovenská komora vysokoškolsky vzdelaných zdravotníckych pracovníkov.
 Zásadné pripomienky, ktoré boli v plnej miere akceptované uplatnilo Ministerstvo práce, sociálnych vecí a rodiny Slovenskej republiky. Predmetom rozporového konania dňa  6. februára 2003 boli zásadné pripomienky Inštitútu pre aproximáciu práva a Národného bezpečnostného úradu. Uvedené rozpory sa podarilo odstrániť a materiál sa predkladá bez rozporu. Vyhodnotenie pripomienkového konania je uvedené v tabuľke, ktorá tvorí súčasť predloženého materiálu. 

Návrh zákona bol dňa 24. februára 2003 prerokovaný a schválený bez pripomienok Odvetvovou radou hospodárskej a sociálnej dohody v rezorte zdravotníctva. 

Návrh zákona prerokovala Rada hospodárskej a sociálnej dohody  Slovenskej republiky dňa 28. februára 2003 a odporučila ho bez pripomienok predložiť na rokovanie vlády Slovenskej republiky. 

Návrh zákona  schválila s pripomienkami Legislatívna rada vlády Slovenskej republiky na svojom rokovaní dňa 29. apríla 2003 a odporučila ho predložiť v novom znení  na rokovanie vlády Slovenskej republiky.